APEX ตั้ง “แมริออท” บริหาร “โรงแรมโฟร์พอยท์ส บายเชอราตัน พัทยา”
APEX ตั้งเครือ "แมริออท" บริหาร "โรงแรมโฟร์พอยท์ส บายเชอราตัน พัทยา" หวังขยายตลาด สนองนโยบายไทยแลนด์ 4.0
28 ส.ค. 2560

นายพงษ์พันธ์ สัมภวคุปต์  ประธานกรรมการ บริษัท เอเพ็กซ์ ดีเวลลอปเม้นท์ จำกัด (มหาชน) หรือ APEX เปิดเผยว่า บริษัทลงนามในสัญญาแต่งตั้ง แมริออท อินเตอร์เนชั่นแนล เป็นผู้จัดการบริหารโรงแรมโฟร์พอยท์ส บายเชอราตัน พัทยา หาดจอมเทียน
ทั้งนี้กลุ่มแมริออทฯ ถือเป็นพันธมิตรทางธุรกิจที่ดีของบริษัท และเป็นเชนโรงแรมที่มีชื่อเสียงระดับโลก ทำให้มั่นใจว่าด้วยประสบการณ์การบริหารงานและการบริการตามมาตรฐานสากล จะทำให้โครงการดังกล่าวจะประสบความสำเร็จและได้รับการตอบรับอย่างดีเยี่ยม
อีกทั้งการร่วมมือกันในครั้งนี้ สืบเนื่องมาจากบริษัทมองเห็นช่องทางการขยายตลาด จากนโยบายแผนการพัฒนาเขตเศรษฐกิจพิเศษภาคตะวันออก ภายใต้ไทยแลนด์ 4.0 ซึ่งส่งผลดีกับภาคอสังหาริมทรัพย์และการท่องเที่ยวในพื้นที่ดังกล่าว
โดยเชื่อว่าจะช่วยเสริมสร้างการเติบโตทางเศรษฐกิจของภูมิภาค ทั้งภาคอุตสาหกรรม ภาคการท่องเที่ยว และภาคอสังหาริมทรัพย์ของประเทศอย่างดี จากปัจจัยดังกล่าว เอเพ็กซ์ฯ จึงเล็งเห็นความสำคัญและสนใจที่จะลงทุน เจาะกลุ่มคนทำงาน นักท่องเที่ยว  รวมถึงกลุ่มนักลงทุนทั้งชาวไทยและชาวต่างชาติ ที่มีความสนใจเมืองตากอากาศที่อยู่ไม่ไกลจากกรุงเทพฯ อย่างพัทยา
พร้อมกันนี้ APEX พัฒนาโครงการมิกซ์ยูส บนพื้นที่หาดจอมเทียน ประกอบไปด้วย “โรงแรมโฟร์พอยท์ส บายเชอราตัน พัทยา”  และอาคารชุด “จอมเทียน เบย์ เรสซิเดนซ์”  เนื้อที่กว่า 10 ไร่ มีมูลค่าโครงการรวม 2.9 พันล้านบาท แบ่งเป็น 2 ส่วน คือ ส่วนโรงแรมและอาคารชุด พื้นที่ส่วนโรงแรมโฟร์พอยท์ส บายเชอราตัน พัทยา เป็นการปรับปรุงตกแต่งอาคารเดิมของโรงแรมซิกม่า รีสอร์ท บนพื้นที่ประมาณ 6 ไร่ มีจำนวนห้องพักทั้งสิ้น 307 ห้อง มูลค่าโครงการหลังตกแต่งอยู่ที่ 1.98 พันล้านบาท
อีกทั้งคาดว่าจะแล้วเสร็จปลายปี 61ส่วนที่ 2  เป็นอาคารชุดสำหรับพักอาศัย “จอมเทียน เบย์ เรสซิเดนซ์” บนพื้นที่ 4 ไร่ มีจำนวนห้องชุด 347 ยูนิต ในส่วนนี้มีมูลค่าโครงการอยู่ที่ 930 ล้านบาท กำหนดการก่อสร้างแล้วเสร็จประมาณปลายปี 63   คาดว่าจะได้รับการตอบรับอย่างดีจากกลุ่มลูกค้าทั้งชาวไทยและชาวต่างชาติที่ต้องการซื้อที่พักเพื่ออยู่อาศัย หรือเป็นบ้านพักหลังที่ 2 เพื่อตากอากาศและซื้อเพื่อการลงทุนปล่อยเช่า
อนึ่ง การร่วมมือกันระหว่าง APEX และแมริออท อินเตอร์เนชั่นแนล ในโครงการนี้เป็นการร่วมมือกันเป็นโครงการที่ 2 โดยโครงการแรก คือ เชอราตัน ภูเก็ต แกรนด์ เบย์ รีสอร์ท แอนด์ เรสซิเดนซ์ (Sheraton Phuket Grand Bay Resort and Residences) ตั้งอยู่ที่อ่าวปอ อำเภอถลาง จังหวัดภูเก็ต ซึ่งเป็นประกอบไปด้วยโรงแรมเชอราตัน ภูเก็ต แกรนด์ เบย์ รีสอร์ท จำนวน 183 ห้องพัก และ เดอะ เรสซิเดนซ์ แอท เชอราตัน ภูเก็ต แกรนด์ เบย์  จำนวน 101 ยูนิต รวมมูลค่าโครงการประมาณ 3.7 พันล้านบาท